สินเชื่อแบงก์หดตัวหนัก แนวโน้มโตต่ำกว่า4%
กสิกรฯ ประเมินสินเชื่อปีนี้โตต่ำกว่าคาด ทำให้แบงก์ไม่ต้องเร่งระดมเงินฝาก
24 ก.ย. 2559

โพสต์ทูเดย์ - กสิกรฯ ประเมินสินเชื่อปีนี้โตต่ำกว่าคาด ทำให้แบงก์ไม่ต้องเร่งระดมเงินฝาก 
ศูนย์วิจัยกสิกรไทย รายงานว่าสินเชื่อในระบบธนาคารพาณิชย์ 3 ไตรมาสแรกที่ผ่านมา มีการขยายตัวชะลอกว่าที่คาด จากการชำระคืนของหนี้ภาครัฐเป็นหลัก ทำให้สิ้นปีนี้สินเชื่ออาจโตต่ำกว่า 4% ที่คาดไว้ แต่ต่ำกว่า 3.95% เมื่อสิ้นปี 2558 ขณะที่ยังต้องจับตาแรงกดดันการชำระคืนสินเชื่อภาครัฐในช่วงที่เหลือของปี ขณะที่สินเชื่อภาคธุรกิจ โดยเฉพาะสินเชื่อเพื่อเงินทุนหมุนเวียน และสินเชื่อเพื่อการส่งออก มีโอกาสเติบโตได้ทั้งในกลุ่มผู้ประกอบการเอสเอ็มอี และธุรกิจขนาดใหญ่
อย่างไรก็ตาม สินเชื่อที่มีแนวโน้มชะลอตัวลง ทำให้การแข่งขันด้านเงินฝากลดความรุนแรงลง แต่ยังมีการออกผลิตภัณฑ์เงินฝากพิเศษเพื่อรองรับการครบกำหนดของเงินฝาก แต่อัตราดอกเบี้ยที่ต่ำลงทำให้ลดแรงจูงใจของผู้ออมที่จะฝากเงินเพิ่ม
ทั้งนี้ เดือน ส.ค.ที่ผ่านมา ระบบธนาคารพาณิชย์มีเงินได้สินเชื่อสุทธิปรับเพิ่มเล็กน้อย 3,600 ล้านบาท จากเดือนก่อนหน้า สู่ระดับ 10.425 ล้านล้านบาท โดยการขยับขึ้นของสินเชื่อกระจายในหลายกลุ่มผลิตภัณฑ์ ขณะที่เงินฝากปรับลดลงต่อเนื่อง 8,900 ล้านบาท จากเดือนก่อนหน้า สู่ระดับ 11.216 ล้านล้านบาท เติบโต 2.15% จากช่วงเดียวกันปีก่อน